ಆ್ಯಂಡಿ_ಮರ್ರೆ
೨೦೦೫
ಮರ್ರಿ ೨೦೦೫ನ್ನು ವಿಶ್ವದಲ್ಲಿ ತನ್ನ ೪೦೭ನೇ ಸ್ಥಾನದೊಂದಿಗೆ ಆರಂಭಿಸಿದ. ಮಾರ್ಚ್‌‍ನಲ್ಲಿ, ಈತ ಡೇವಿಸ್ ಕಪ್‌ನಲ್ಲಿ ಆಡಿದ ಅತಿ ಕಡಿಮೆ ವಯಸ್ಸಿನ ಬ್ರಿಟನ್ ಆಟಗಾರನಾದ. ಡಬಲ್ಸ್‌ನಲ್ಲಿ ಜಯಿಸುವ ಮೂಲಕ ಬ್ರಿಟನ್ ಗೆಲ್ಲುವಂತೆ ಮಾಡಿದ. ಇದರ ನಂತರ ಮರ್ರಿ ಇಟಲಿಯಲ್ಲಿ ಚಾಲೆಂಜರ್ ಮತ್ತು ಫೂಚರ್ ಪಂದ್ಯಾವಳಿಗಳನ್ನು ಆಡಿದನು ಹಾಗೂ ಫೂಚರ್ ಪಂದ್ಯಾವಳಿಯ ಸೆಮಿಫೈನಲ್ಸ್ ತಲುಪಿದನು. ಏಪ್ರಿಲ್‍ನಲ್ಲಿ ವೃತ್ತಿಪರ ಆಟಗಾರನಾದ ನಂತರ, ಮರ್ರಿ ತನ್ನ ಮೊದಲ ಎಟಿಪಿ ಟೂರ್ನಿಯನ್ನು ಆಡಿದನು. ಬಾರ್ಸಿಲೋನಾದಲ್ಲಿ ನಡೆದ ಓಪನ್ ಸೀಟ್(ಎಸ್‌ಇಎಟಿ) ಮಣ್ಣಿನ ಅಂಕಣದ ಈ ಪಂದ್ಯಾವಳಿಗೆ ವೈಲ್ಡ್ ಕಾರ್ಡ್ ಪ್ರವೇಶ ದೊರಕಿತ್ತು. ಮರ್ರಿ ಈ ಟೂರ್ನಿಯಲ್ಲಿ ಜಾನ್ ಹರ್ನಿಚ್‌ಗೆ ಮೂರು ಸೆಟ್‌ಗಳ ಪಂದ್ಯದಲ್ಲಿ ಸೋತನು. ಮುಂದಿನ ಕೆಲವು ವಾರಗಳಲ್ಲಿ ಮರ್ರಿ ಮತ್ತೂ ಎರಡು ಫೂಚರ್ ಪಂದ್ಯಾವಳಿಗಳ ಸೆಮಿ ಮತ್ತು ಕ್ವಾಟರ್ ಫೈನಲ್ಸ್ ತಲುಪಿದ. ಈತ ಫ್ರೆಂಚ್ ಓಪನ್‌ನ ಪುರುಷರ ವಿಭಾಗದಲ್ಲಿ ಜುವಾನ್ ಮಾರ್ಟಿನ್ ಡೆಲ್ ಪೊಟ್ರೊನನ್ನು ಕ್ವಾಟರ್‌ ಫೈನಲ್‍ನಲ್ಲಿ ಸೋಲಿಸಿ ಸೆಮಿಫೈನಲ್ಸ್ ತಲುಪಿ, ಮರಿನ್ ಕ್ಲಿಲಿಕ್‌‌‌ಗೆ ನೇರ ಸೆಟ್‌ಗಳಲ್ಲಿ ಪರಾಭವ ಹೊಂದಿದನು. ಯುಎಸ್ ಓಪನ್‌ನ ನಂತರ ಇದು ಆತನ ಮೊದಲ ಕಿರಿಯರ ಟೂರ್ನಿಯಾಗಿತ್ತು. ಕ್ವೀನ್ಸ್‌ಗೆ ವೈಲ್ಡ್ ಕಾರ್ಡ್ ಪ್ರವೇಶವನ್ನು ಪಡೆದ ಮರ್ರಿ, ಸ್ಯಾಂಟಿಯಾಗೊ ವೆಂಟುರನನ್ನು ಸೋಲಿಸಿ ಮುನ್ನಡೆ ಪಡೆದನು. ಇದು ಆತನ ಮೊದಲ ಎಟಿಪಿ ಜಯವಾಗಿತ್ತು. ಇದರ ನಂತರದ ಪಂದ್ಯದಲ್ಲಿ ಟೇಲರ್ ಡೆಂಟ್‌ನನ್ನು ನೇರ ಸೆಟ್‌ಗಳಲ್ಲಿ ಸೋಲಿಸಿದನು. ೧೬ರ ಘಟ್ಟದಲ್ಲಿ ಮಾಜಿ ಆಸ್ಟ್ರೇಲಿಯನ್ ಓಪನ್ ಪ್ರಶಸ್ತಿ ವಿಜೇತ, ಥಾಮಸ್ ಜಾನ್ಸನ್‌ಗೆ ಮೂರು ಸೆಟ್‌ಗಳ ಪಂದ್ಯದಲ್ಲಿ ಸೋತನು. ಮೊದಲ ಸೆಟ್‌ನ್ನು ಟೈ ಬ್ರೇಕರ್‌ನಲ್ಲಿ ಸೋತ ಬಳಿಕ ಎರಡನೇ ಸೆಟ್‌ನ್ನು ಮರ್ರಿ ಟೈ ಬ್ರೇಕರ್‌ನಲ್ಲಿ ಗೆದ್ದನು. ಆದರೆ, ಸ್ನಾಯುಗಳ ಸೆಳೆತ ಹಾಗೂ ಹಿಮ್ಮಡಿಯ ಗಂಟಿನ ಗಾಯದ ಸಮಸ್ಯೆಯಿಂದ ೭–೬, ೬–೭, ೭–೫ ಸೆಟ್‌ಗಳಿಂದ ಪಂದ್ಯವನ್ನು ಸೋಲಬೇಕಾಯಿತು. ಕ್ವೀನ್ಸ್‌ನಲ್ಲಿಯ ತನ್ನ ಪ್ರದರ್ಶನದಿಂದ ಮರ್ರಿ, ವಿಂಬಲ್ಡನ್‌ಗೆ ವೈಲ್ಡ್ ಕಾರ್ಡ್ ಪಡೆದನು. ೩೧೨ನೇ ಶ್ರೇಯಾಂಕ ಪಡೆದಿದ್ದ ಈತ ಜಾರ್ಜ್ ಬ್ಯಾಸ್ಟಲ್‍ನನ್ನು ಹಾಗೂ ೧೪ನೇ ಶ್ರೇಯಾಂಕ ಪಡೆದಿದ್ದ ರಾಡೆಕ್‌‌ ಸ್ಟೆಪಾನೆಕ್‌ನನ್ನು ತನ್ನ ಮೊದಲ ಎರಡು ಸುತ್ತಿನ ಪಂದ್ಯಗಳಲ್ಲಿ ನೇರ ಸೆಟ್‌ಗಳಲ್ಲಿ ಸೋಲಿಸಿದನು. ಇದರ ಮೂಲಕ ವಿಂಬಲ್ಡನ್‌ನಲ್ಲಿ ಪುರುಷರ ಸಿಂಗಲ್ಸ್ ವಿಭಾಗದಲ್ಲಿ ಮೂರನೇ ಸುತ್ತನ್ನು ತಲುಪಿದ ಮೊದಲ ಸ್ಕಾಟ್ಲಾಂಡ್ ಆಟಗಾರನಾದ. ಮೂರನೇ ಸುತ್ತಿನಲ್ಲಿ ಮರ್ರಿ, ೨೦೦೨ರ ವಿಂಬಲ್ಡನ್ ಪ್ರಶಸ್ತಿಗೆ ಪ್ರಬಲ ಪ್ರತಿಸ್ಪರ್ಧಿಯಾದ ಡೇವಿಡ್ ನೆಲ್ಬಾಂಡಿಯನ್‌ನೊಂದಿಗೆ ಆಡಿದ ಹಾಗೂ ೭–೬, ೬–೧, ೦–೬, ೪–೬, ೧–೬ ಸೆಟ್‌ಗಳಿಂದ ಸೋತನು. ವಿಂಬಲ್ಡನ್‌ನ ನಂತರ, ಮರ್ರಿ ನ್ಯೂಪೋರ್ಟ್‌ನಲ್ಲಿ ಹಾಲ್ ಆಫ್ ಫ್ರೇಮ್ ಟೆನ್ನಿಸ್ ಚಾಂಪಿಯನ್‌ಶಿಪ್ಸ್ ಆಡಿದನು. ಅದರಲ್ಲಿ ಎರಡನೇ ಸುತ್ತಿನಲ್ಲಿ ಪರಾಭವ ಹೊಂದಿದನು. ಈತ ಕಿರಿಯರ ಯುಎಸ್ ಓಪನ್‌ನ ಪ್ರಶಸ್ತಿ ವಿಜೇತನಾಗಿದ್ದರಿಂದ ಯುಎಸ್ ಓಪನ್‌ಗೆ ವೈಲ್ಡ್ ಕಾರ್ಡ್ ಪ್ರವೇಶವನ್ನು ಪಡೆದನು. ಮರ್ರಿ ಆಪ್ಟಸ್‌ನ ಹಾರ್ಡ್ ಕೋರ್ಟ್‌ನಲ್ಲಿ ನಡೆದ ಚಾಲೆಂಜರ್ ಪಂದ್ಯಾವಳಿಯನ್ನು ಗೆದ್ದನು. ಇದು ಆತನನ್ನು ಮೊದಲ ೨೦೦ ಆಟಗಾರರ ಸ್ಥಾನಕ್ಕೇರುವಂತೆ ಮಾಡಿತು ಹಾಗೂ ನ್ಯೂಯಾರ್ಕ್‌‌‌ನ ಬಿಂಗಮ್ಟನ್ ಪ್ರಶಸ್ತಿಯನ್ನು ಗೆದ್ದನು. ಈತ ಸಿನ್ಸಿನಾಟಿಯಲ್ಲಿ ತನ್ನ ಮೊದಲ ಮಾಸ್ಟರ್ಸ್ ಪಂದ್ಯಾವಳಿಯಲ್ಲಿ ಆಡಿದ ಅನುಭವವನ್ನು ಪಡೆದನು. ಅಲ್ಲಿ ಮತ್ತೆ ಡೆಂಟ್‌ನನ್ನು ನೇರ ಸೆಟ್‌ಗಳಲ್ಲಿ ಸೋಲಿಸಿದನು, ನಂತರ ವಿಶ್ವದ ೪ನೇ ಶ್ರೇಯಾಂಕದ ಆಟಗಾರನಾದ ಮರಾಟ್ ಸಾಫಿನ್‌ಗೆ ಮೂರು ಸೆಟ್‌ಗಳ ಪಂದ್ಯದಲ್ಲಿ ಸೋತನು. ಮರ್ರಿ ಯುಎಸ್ ಓಪನ್‌ನ ಆರಂಭಿಕ ಸುತ್ತಿನಲ್ಲಿ ಆಂಡ್ರೇ ಪಾವೆಲ್‍ನೊಂದಿಗೆ ಆಡಿದನು. ಮರ್ರಿ ಆರಂಭದಲ್ಲಿ ೧-೨ಸೆಟ್‌ಗಳಿಂದ ಹಿಂದೆ ಇದ್ದರೂ, ಕೋರ್ಟ್‌ನಲ್ಲಿ ಆರೋಗ್ಯ ಸಮಸ್ಯೆಯಿಂದ ಬಳಲಿದರೂ ೫ ಸೆಟ್‌ಗಳ ಪಂದ್ಯದಲ್ಲಿ ೬–೩, ೩–೬, ೩–೬, ೬–೧, ೬–೪ ಸೆಟ್‌ಗಳಿಂದ ಜಯಗಳಿಸಿದನು. ತನ್ನ ಎರಡನೇ ಸುತ್ತಿನ ಪಂದ್ಯದಲ್ಲಿ ಆರ್ನಾಡ್ ಕ್ಲೆಮೆಂಟ್‌ಗೆ ೨–೬, ೬–೭, ೬–೨, ೭–೬, ೦–೬ ಸೆಟ್‌ಗಳಿಂದ ಸೋತನು. ಮರ್ರಿಯನ್ನು ಸ್ವಿಟ್ಸರ್‌ಲ್ಯಾಂಡ್ ವಿರುದ್ಧದ ಡೇವಿಸ್‌ ಕಪ್ ಪಂದ್ಯಾವಳಿಗೆ ಆಯ್ಕೆ ಮಾಡಲಾಯಿತು. ಆತನನ್ನು ಆರಂಭಿಕ ಸಿಂಗಲ್ಸ್ ಪಂದ್ಯಕ್ಕೆ ಆಯ್ಕೆ ಮಾಡಲಾಯಿತು. ಆದರೆ, ನೇರ ಸೆಟ್‌ಗಳಲ್ಲಿ ಸ್ಟ್ಯಾನಿಸ್ಲಾಸ್ ಓರಿಂಕಾ ವಿರುದ್ಧ ಸೋತನು. ನಂತರ ಮರ್ರಿ ತೈಲ್ಯಾಂಡ್ ಓಪನ್‌ನಲ್ಲಿ ಫೈನಲ್ ತಲುಪುವ ಮೂಲಕ ಮೊದಲ ಬಾರಿಗೆ ಎಟಿಪಿ ಫೈನಲ್ ತಲುಪಿದನು. ಆತ ಬ್ಯಾಸ್ಟಲ್, ರಾಬಿನ್ ಸೊಡರ್ಲಿಂಗ್, ರಾಬ್ಬಿ ಜಿನೆಪ್ರಿ ಮತ್ತು ಸ್ಥಳೀಯ ಆಟಗಾರ ಪ್ಯಾರಾಡೋನ್ ಸ್ರಿಚಫನ್‌ನನ್ನು ಸೋಲಿಸುವ ಮೂಲಕ ಫೈನಲ್ ತಲುಪಿದ್ದ. ಫೈನಲ್‍ನಲ್ಲಿ ಆಗ ವಿಶ್ವದ ಅಗ್ರ ಶ್ರೇಯಾಂಕದ ಆಟಗಾರನಾಗಿದ್ದ ರೋಜರ್ ಫೆಡರರ್‌ನನ್ನು ಎದುರಿಸಿ, ನೇರ ಸೆಟ್‌ಗಳಲ್ಲಿ ಸೋತನು. ಅ ಕ್ಟೋಬರ್ ೩ರಂದು, ಮರ್ರಿ ಮೊದಲ ಬಾರಿಗೆ ಮೊದಲ ೧೦೦ರ ಒಳಗೆ ಸ್ಥಾನ ಪಡೆದ. ಆ ವರ್ಷ ಬೆಸೆಲ್‍ನಲ್ಲಿ ಒಂದು ಎಟಿಪಿ ಟೂರ್ನಿಯನ್ನು ಮುಗಿಸಿದ ಬಳಿಕ, ಮಾಂಜ್‌ನಲ್ಲಿ ಚಾಲೆಂಜರ್ ಪಂದ್ಯಾವಳಿಯಿಂದ ನಿವೃತ್ತಿ ಪಡೆದ. ಆರಂಭಿಕ ಸುತ್ತಿಗಳಲ್ಲಿ ಮರ್ರಿ, ಬ್ರಿಟನ್ನಿನ ಅಗ್ರ ಶ್ರೇಯಾಂಕದ ಆಟಗಾರ ಟಿಮ್ ಹೆನ್‌ಮನ್ ಮತ್ತು ಥಾಮಸ್ ಬರ್ಡಿಚ್‌ರನ್ನು ೩ ಸೆಟ್‌ಗಳಲ್ಲಿ ಸೋಲಿಸಿದನು. ಆ ವರ್ಷದ ಅಂತ್ಯದಲ್ಲಿ ಮೂರನೇ ಸುತ್ತಿನಲ್ಲಿ ಫರ್ನಾಂಡೋ ಗೊಂಜಾಲಿಜ್‌ಗೆ ಸೋತನು. ಆತ ಆ ವರ್ಷದ ಅಂತ್ಯದಲ್ಲಿ ೬೪ನೇ ಸ್ಥಾನ ಪಡೆದನು ಮತ್ತು ೨೦೦೫ ಬಿಬಿಸಿ ಸ್ಕಾಟ್ಲಾಂಡ್ ಸ್ಪೋರ್ಟ್ಸ್ ಪರ್ಸ್ನಾಲಿಟಿ ಆಫ್ ದಿ ಇಯರ್ ಪ್ರಶಸ್ತಿ ಪಡೆದನು. ಮರ್ರಿ ಆಬರ್ಡೀನ್ ಕಪ್‌ಗೆ ಪಾದಾರ್ಪಣೆಯ ವರ್ಷವನ್ನು ಮುಗಿಸಿದನು. ಈತ ಗ್ರೇಗ್ ರುಸೆಸ್ಕಿಯನ್ನು ಎರಡು ಬಾರಿ ಎದುರಿಸಿದನು. ಮೊದಲನೆಯ ಪಂದ್ಯದಲ್ಲಿ ನೇರ ಸೆಟ್‌ಗಳಲ್ಲಿ ಸೋತನು. ಮಾರನೆಯ ದಿನ ಪಂದ್ಯವನ್ನು ಟೈಬ್ರೇಕರ್‌ಗೆ ಕೊಂಡೊಯ್ಯದನು.